Tisti vozniki, ki so se včeraj zvečer peljali po mengeški obvoznici, so bili priča nenavadnemu prizoru, saj je na enem izmed rondojev pivo teklo v potokih. Dobesedno. Iz tovornjaka se je namreč raztreslo večje število zabojnikov s pivom. Pivo, ki je steklo iz razbitih steklenic, pa je zaradi tega svoje potovanje končalo na cestišču.

Nenavaden dogodek, ki se je pripetil nekaj po 21. uri, je v žalost spravil marsikaterega pivoljubca, ko je zagledal ta prizor, sploh tiste, ki prisegajo na Laško, saj je njihova najljubša tekočina končala klavrno. Po podatkih policije, voznik tovornega vozila ni pravilno pripel tovora in se je zato med vožnjo po krožišču razsul po vozišču. Cesta je bila zaradi tega razloga zaprta približno dve uri, v dogodku pa ni bilo poškodovano nobeno drugo vozilo. Vozniku kamiona so policisti izdali plačilni nalog.

Miha Ulčar; Foto: Klemen Nose